Pistorius-familie: ‘Oscar word nie soos ander gevangenes behandel’Oscar Pistorius op 21 Oktober 2014 in die Pretoriase hooggeregshof tydens vonnisverrigtinge Foto: Themba Hadebe/AP/Pool “Hierdie ondervinding laat ons tot die ongemaklike gevolgtrekking kom dat die openbare, politieke en media-ophef wat toegelaat is om rondom Oscar se verhoor te ontwikkel, sy reg om soos enige ander gevangene behandel te word soos wat deur die Wet op Korrektiewe Dienste voorgeskryf word, ondermyn word,” het die familie in ‘n verklaring gesê. Volgens die familie is hulle amptelik meegedeel dat die saak na die paroolhersieningsraad terugverwys is. “Ons het ons vertroue in die korrektiewe dienste-stelsel geplaas maar is baie onthuts oor die konstante vertragings om duidelikheid oor die saak te kry.” Pistorius sou na verwagting al op 21 Augustus op korrektiewe toesig vrygelaat word, maar Michael Masutha, minister van korrektiewe dienste, het op kort kennisgewing die besluit gekeer en terugverwys na die paroolhersieningsraad. Masutha het gesê volgens die Strafproseswet kan ŉ oortreder vir korrektiewe toesig in aanmerking kom eers nadat hy of sy ŉ sesde van die vonnis uitgedien het. Die besluit om Pistorius onder korrektiewe toesig vry te laat, is reeds op 5 Junie geneem en was volgens die minister dus voortydig. Dit is nog nie duidelik wanneer die paroolraad oor Pistorius se vrylating sal besluit nie. Intussen sal die staat se appèl teen Pistorius se skuldigbevinding aan strafbare manslag op 3 November in die appèlhof in Bloemfontein aangehoor word. Die staat wil hê Pistorius moet op die ernstiger aanklag van moord skuldig bevind word nadat hy sy meisie, Reeva Steenkamp, in die vroeë oggendure van Valentynsdag 2013 doodgeskiet het. Klik hier vir alle vorige berigte oor Oscar Pistorius op Maroela Media.